थाना प्रभारी ब्रजमोहन यादव ने बताया कि शाम करीब चार बजे पुलिस फोर्स के साथ पचायरा गांव के पास यमुना नदी पर पहुंचे। वहां कई ऊंट बुग्गी और ट्रैक्टर ट्रॉली आदि वाहन चालक अवैध बालू खनन कर रहे थे। पुलिस की गाड़ी को देख खनन कर रहे लोग वान मौके पर ही छोड़कर फरार हो गए। पुलिस ने टायरों की हवा निकालकर बालू मौके पर ही गिरा दिया। बता दें कि एक ट्रैक्टर ट्रॉली बालू करीब पांच हजार में बेचा जाता है। क्षेत्रवासियों का आरोप है कि यमुना नदी पर सक्रिय खनन माफिया एक ट्रॉली को भरने की एवज में 15 सौ से दो हजार रुपये वसूलते हैं। वहीं बुुग्गी चालकों से 500 रुपये वसूले जाते हैं। सूत्रों की माने तो पचायरा गांव के पास यमुना से रोज करीब दो सौ ट्रैक्टर ट्रॉली एवं सो बुग्गी अवैध बालू खनन कर रही हैं। दो लाख रुपये प्रतिदिन से अधिक की रकम खनन माफिया रायल्टी के रूप में वसूलते हैं। ऐसे में सरकार को लाखों की राजस्व की हानि हो रही है।